《水出洞》
清代·查世官

岩壑入窈窕，竹树穿纵横。榛莽出伏流，乱石疑列星。

迤逦寻水出，谺然门幽扃。峰峦藏户牖，侧视分径庭。

飞尔鸣喑壁，直下如建瓴。锵然一泓水，流作鱼尾形。

风水相吞吐，隐隐闻雷霆。仙人奏云璈，玉女叩铜瓶。

水故不在出，出以水为声。音节出自然，丝竹无此清。

乃知太古初，不假器与名。坡翁有钜制，磨字悬青屏。

《大雅》久可作，谁与招山灵。惟闻白云外，天风吹泠泠。

作者简介：查世官，字怀忠，海宁人。诸生。有《南庐诗钞》。